河上歲晏
作者：宋庠
朝代：宋

paragraphs: 久覺宦情薄，何堪星歲徂。
冰魚寒不動，沙鶴晚相呼。
日短揮戈舍，天閒造物爐。
河澄諸浦涸，山禿萬林枯。
感爲中來遠，心因不倚孤。
虛名三品祿，懦政五州符。
稷契熙媯祚，蕭張翼漢圖。
曩賢真命世，今忝劇非夫。
狐偃腥臊肉，隨何腐爛儒。
是非均一馬，多少任雙鳬。
念老歸歟嘆，銘恩蕞爾軀。
風聲猶栗烈，酒意近屠蘇。
薛縣能琴客，桓家善笛奴。
歌吟聊自適，何必矢嘉謨。